<classify> WAZIRI wa Nishati, Dk Medard Kalemani amewataka wadaiwa sugu wa ankara za umeme wahakikishe madeni yao yanalipwa ndani ya mwezi Novemba mwaka huu, la sivyo Shirika la Umeme Tanzania TANESCO, litaendelea kukata umeme kwa watu binafsi au taasisi za serikali zinazodaiwa.Tanesco pia mnapaswa kufuatilia wadaiwa wenu ili kuhakikisha kuwa wanawalipa kwa wakati, hakikisheni kuwa mnakuwa na ofisa maalumu wa kufuatilia madeni na mtu asipolipa akatiwe umeme, alisema Dk Kalemani.Alitoa agizo hilo wakati akizungumza na watumishi wa Shirika la Umeme Tanzania TANESCO, Ofisi ya Morogoro, kabla ya kufanya ziara ya kukagua mitambo ya kuzalisha umeme ya Kidatu, kufungua ofisi mpya ya Tanesco na kuzindua huduma ya umeme katika Kijiji cha Katurukila wilayani Kilombero Mkoa wa Morogoro.Aidha, aliagiza kuwa ofisi zote za Tanesco nchini ziwe na stoo kwa ajili ya kuhifadhi vifaa vya umeme kama mita, vikombe, nguzo, na nyaya ili endapo kunatokea tatizo katika mitambo ya uzalishaji umeme au miundombinu ya usafirishaji na usambazaji umeme, kunakuwa na utatuzi wa haraka.Lazima kuwe na stoo ya vifaa mbalimbali vya umeme na kuanzia mwezi Januari, mwakani nitakagua ofisi zote za Tanesco ili kujihakikishia kama mnatekeleza agizo hili ambalo litatatua changamoto ya wananchi kukosa umeme kwa muda mrefu mara inapotokea hitilafu kwa sababu tu ya kukosa kifaa, alisema.Akiwa wilayani Kilombero, Dk Kalemani alizindua huduma ya umeme katika Kijiji cha Katurukila ambacho kimeunganishwa na huduma hiyo kupitia mradi wa ubunifu wa miundombinu ya umeme ya gharama nafuu LCD ambao ni mradi wa majaribio uliogharamiwa na serikali kupitia REA.Dhana ya mradi huo wa bei nafuu ni kupunguza gharama za ujenzi kwa kufanya ubunifu unaotofautisha mradi huo na miradi mingine ya kawaida ya usambazaji umeme mfano kutumia njia mbili za umeme wa msongo wa kilovolti 33 badala ya tatu, kutumia mbao badala ya vyuma vya kushikia vikombe na nyaya pamoja na transfoma kufungwa katika nguzo za kawaida za kupitishia umeme badala ya nguzo maalumu.Vilevile, alifungua ofisi mpya ya Tanesco wilayani Kilombero ambayo itawawezesha wataalamu wa shirika hilo kutekeleza majukumu yao kwa ufanisi, ikiwemo uhudumiaji wa wateja.Ofisi hiyo imejengwa na wataalamu wa Tanesco kupitia kitengo cha ujenzi ambacho wataalamu hao wamejenga jengo hilo kwa gharama ya Sh milioni 270.2 badala ya Sh milioni 500 ambazo mkandarasi binafsi alizihitaji.Dk Kalemani ameagiza kuwa gharama ya kuunganishia umeme wananchi kwa miradi ya umeme vijijini, iwe binafsi au ya serikali ni Sh 27,000 tu kama ilivyo kwa miradi ya usambazaji umeme vijijini inayotekelezwa na Wakala wa Nishati Vijijini REA.  <topic>: kitaifa 